C 493/14
BG
Официален вестник на Европейския съюз
27.12.2022 г.
Вторник, 7 юни 2022 r.
36. приветства усилията на Турция да продължи да приема най-голямото бежанско население в света; във връзка с това приветства продължаващото предоставяне на финансиране от ЕС за бежанците и приемните общности в Турция и изразява ангажимента си да поддържа тази подкрепа в бъдеще; призовава Комисията да гарантира максимална прозрачност и точност при разпределянето на финансовите средства по линия на приемника на Механизма за бежанците в Турция, като гарантира, че по-голямата част от средствата се предоставят пряко на бежанците и приемните общности и се управляват от организации, които гарантират отчетност и прозрачност; подкрепя обективна оценка на сътрудничеството между ЕС и Турция по въпросите на бежанците и миграцията и подчертава, че е важно и двете страни да спазват съответните си ангажименти съгласно съвместното изявление на ЕС и Турция от 2016 г. и Споразумението за обратно приемане между ЕС и Турция по отношение на всички държави членки, включително възобновяването на обратното приемане на завърналите се от гръцките острови лица, което беше прекъснато през март 2020 г., или активирането на доброволната схема за хуманитарно приемане; настоява зачитането на основните свободи да бъде в центъра на процеса на прилагане на изявлението на ЕС и Турция; силно приветства съществения принос на гражданското общество и местните органи в Турция за интеграцията на лицата, търсещи убежище; подкрепя по-добрия и по-широк достъп до услуги за закрила за конкретни уязвими групи; призовава турското правителство да подобри достъпа до пазара на труда за сирийските бежанци и да въведе мерки за избягване на риска от липса на гражданство за поколение сирийски деца, родени в Турция; признава мигрантския натиск, пред който е изправена Турция, но категорично се противопоставя на всякакво инструментализиране на мигрантите от страна на турското правителство; изразява загриженост във връзка с продължаващите доклади за отблъскване на афганистанци и други лица, задържани в опит за преминаване на границата, и произволни депортации в Сирия; изразява съжаление относно незаконното превеждане на хора през граница и нарушенията на правата на човека, на които са подложени бежанците в Турция; настоява, че връщането на бежанци следва да се извършва единствено на доброволна основа и в безопасност, и настоятелно призовава Турция да предостави по-голям достъп до центрове за депортиране на международни и национални организации с цел наблюдение и предоставяне на помощ на лицата, които са в процес на връщане; отбелязва със загриженост признаците за нарастващи расистки и ксенофобски нападения срещу чужденци, както и използването на антибежанска пропаганда и нарастващи антиимиграционни настроения в турската политика и общество; отбелязва, че през 2021 г. в Кипър беше регистрирано непрекъснато увеличение на молбите за убежище, и припомня задължението на Турция да предприеме всички необходими мерки за предотвратяване на създаването на нови морски или сухопътни маршрути за незаконна миграция от Турция към ЕС;
37. заявява отново подкрепата си за действащия митнически съюз и призовава Турция да спазва задълженията си, включително премахването на нетарифните бариери пред свободното движение; счита, че засилването на търговските отношения би могло да донесе конкретни ползи за гражданите в Турция и ЕС, и следователно подкрепя предложението на Комисията за започване на преговори за по-нататъшно развитие на взаимноизгодния митнически съюз, придружен от ефективен и ефикасен механизъм за разрешаване на спорове; предупреждава обаче, че подобна модернизация на митническия съюз ще трябва да се основава на строги условия, свързани с правата на човека и основните свободи, зачитане на международното право и добри отношения със съседните държави, и че тя може да бъде разгледана само при пълното прилагане от страна на Турция на Допълнителния протокол за разширяване на Споразумението от Анкара, така че да бъдат включени всички държави членки без резерви и по недискриминационен начин; подчертава, че и двете страни трябва да са напълно наясно с тези условия на демократичност от започването на всякакви преговори, тъй като Парламентът няма да даде съгласието си за крайното споразумение без резултати в тази област;
38. отбелязва, че либерализирането на визовия режим би представлявало важна стъпка към улесняване на контактите между хората и е от голямо значение за турските граждани, по-специално за студентите, преподавателите, представителите на бизнеса и хората със семейни връзки в държавите — членки на ЕС; потвърждава подкрепата си за процеса на либерализиране на визовия режим след изпълнението на поставените условия и насърчава турското правителство да работи за хармонизиране на визовата си политика с тази на ЕС и изцяло да се съобрази с 72-та критерия, определени в пътната карта за либерализиране на визовия режим, по недискриминационен начин спрямо всички държави членки; подчертава, че е постигнат много малък реален напредък по шестте оставащи критерия, които Турция все още трябва да изпълни; отбелязва, че новият план за действие в областта на правата на човека предвижда ускоряване на изпълнението на оставащите критерии; подчертава, че преразглеждането на законодателството на Турция в областта на борбата с тероризма и на Закона за защита на личните данни са ключови условия за гарантирането на основните права и свободи;
39. изразява съжаление във връзка с неотдавнашните промени, извършени от члена на Комисията Вархеи в генерална дирекция „Политика за съседство и преговори за разширяване“, при които отделът, отговарящ за Турция, беше интегриран с отделите, отговарящи за южното съседство; счита тази стъпка, за която се твърди, че е била предприета за целите на постигане на ефикасност и съгласуваност във вътрешната организация, за сериозна политическа грешка, която беше също така силно разкритикувана не само от турското правителство, но и от всички проевропейски турски участници;